O **voo 3704 de Iran Aseman** foi un voo doméstico regular iraniano de pasaxeiros dende Teherán ata Yasuj operado pola aeroliña Iran Aseman Airlines. O 18 de febreiro de 2018, o avión que realizaba o voo, un ATR 72-200, esnafrouse contra o monte Dena, nos montes Zagros, preto da vila de Noqol na provincia de Esfahan. A totalidade dos 59 pasaxeiros e 6 tripulantes a bordo morreron. Rescatadores a bordo de helicópteros da Forza Aérea dos Corpos da Garda Revolucionaria Islámica atoparon os restos do avión dous días despois do accidente.

Avión
-----

O aparello involucrado no accidente era un ATR 72-212 con número de serie 391. Tiña o rexistro EP-ATS e fora entregado a Iran Aseman Airlines no ano 1993. Nos seus 24 anos de servizo coa aeroliña a avión non rexistrara ningún incidente serio.

Unha fonte iraniana informou de que o avión reiniciara recentemente as súas operacións despois de estar fóra de servizo durante sete anos debido á falta de pezas de reposto, e que tivera problemas técnicos nun voo semanas antes do accidente. Afirmouse tamén que unha publicación de Instagram da aeroliña dous meses antes do accidente anunciaba a volta ao servizo do aparello, pero esta foi borrada tras o accidente.

No momento do accidente Iran Aseman tiña seis avións ATR na súa frota, dos cales tres estaban realizando operacións.

Este accidente é o sexto con vítimas mortais do ATR 72 nunha década que deixaron un total de 306 mortos.

Accidente
---------

O avión estaba operando un voo doméstico regular de pasaxeiros dende o aeroporto de Mehrabad en Teherán ata o aeroporto de Yasuj. Engalou de Teherán ao redor das 04:30 UTC e esnafrouse no monte Dena sobre unha hora despois. Os seus 65 ocupantes, 59 pasaxeiros e 6 tripulantes, presumiblemente morreron. Segundo a páxina web de seguimentos de voos Flightradar24, o derradeiro sinal do avión foi recibido xusto antes das 05:56 UTC, cando se atopaba a unha altura de 16 975 pés (5 174 m) e estaba descendendo. O derradeiro contacto de radio que o control de tráfico aéreo (ATC) tivo coa tripulación foi poucos minutos antes, ás 09:22 hora local (05:52 UTC), cando o ATC autorizou ao avión a descender de nivel de voo dende unha altura de 21 000 pés a 17 000.

Busca
-----

Habitantes da zona informaron que escoitaron ao avión chocando contra a montaña, pero debido á neboa os helicópteros de rescate non puideron chegar ao lugar do accidente nos montes Zagros. O monte Dena, onde se esnafrou o avión, é realmente unha cordilleira dentro dos montes Zagros; ten 80 qulómetros de longo con varios picos, o máis alto deles de 4 409 metros. As condicións meteorolóxicas no lugar do accidente, incluída neve e fortes ventos, obstaculizaron aos servizos de busca e rescate.

Rescatadores a bordo de halicópteros dos Corpos da Garda Revolucionaria Islámica atoparon os restos do avión dous días despois do accidente, o 20 de febreiro, a 30 metros baixo o pico das montañas ao sur de Noqol a unha altura duns 4 000 metros.

O día 3 de marzo funcionarios iranianos anunciaron que atoparan a gravadora de datos de voo.

Notas
-----

1. ↑  NBC News (ed.). "Iran plane crash: 66 people killed after passenger aircraft goes down". Consultado o 12 de marzo de 2018.
2. 1 2 3 4  The Guardian (ed.). "Iran plane crash in south of country 'kills all 65 onboard'". Consultado o 12 de marzo de 2018.
3. ↑  Mehr News Agency (ed.). "Iran passenger plane crash kills 65, wreckage still missing". Consultado o 12 de marzo de 2018.
4. 1 2  BBC (ed.). "Iran plane crash: All 66 people on board feared dead". Consultado o 12 de marzo de 2018.
5. 1 2 3 4 5  Aviation Safety Network (ed.). "Accident description". Arquivado dende o orixinal o 12 de maio de 2019. Consultado o 12 de marzo de 2018.
6. 1 2 3  The Aviation Herald (ed.). "Crash: Iran Aseman AT72 near Semirom on Feb 18th 2018, impacted terrain". Consultado o 13 de marzo de 2018.
7. ↑  Planespotters (ed.). "EP-ATS Iran Aseman Airlines ATR 72". Consultado o 13 de marzo de 2018.
8. ↑  Aviation Safety Network (ed.). "Accident list: Aérospatiale/Aeritalia ATR-72". Consultado o 13 de marzo de 2018.
9. ↑  eTurboNews (ed.). "Iran Aseman Flight 3704 crashed in Semirom, Isfahan Province Iran". Consultado o 14 de marzo de 2018.
10. ↑  Flightradar24 (ed.). "Crash of Iran Aseman Airlines Flight 3704". Consultado o 14 de marzo de 2018.
11. ↑  "Black box from Tehran-Yasuj crashed plane retrieved". *Mehr News Agency* (en inglés). 2018-03-03. Consultado o 2018-12-31.

|  |  |
| --- | --- |
| Control de autoridades | 
* Wd: Q49098663
* ASN: 20180218-0

 |